Nos Mathildis comitissa Nivernensis: Notum facimus universis, quod cum Margarita relicta defuncti Joannis de Castellione et Franciscus maritus ejus, possiderent nomine Joannis pupilli filii memorati Joannis, quoddam clausulum situm retro domum dicti defuncti Joannis, que domus dicitur appendicium, in parochia S. Petri Autissiodorensis, et fecerunt permutationem cum fratribus Predicatoribus, sicut intelleximus per P. dictum Buticularium ballivum nostrum Autissiodorensem ad hoc a nobis specialiter missum, videlicet quod dictum clausulum remanet quittum et liberum dictis fratribus, et domui ipsorum, exceptis quatuor thesiis immediate adjacentibus dicto appendicio quas sibi retinent dicti Margarita et Franciscus ad opus dicti pupilli; dicti vero fratres dederint viginti et quinque solidos monete currentis apud Autissiodorum annui redditus in excambium dicti clausuli ab ipso pupillo et ejus heredibus in perpetuum possidendos. Nos autem attendentes per dictum ballivum nostrum, et per alios fide dignos quod per dictam permutationem, pupilli conditio sit melior et augmentatur, dictam permutationem approbantes et ratam habentes, volumus in futurum habere perpetuam firmitatem. In cujus rei testimonium nos, ad petitionem dictorum Margarite et Francisci tutorum dicti pupilli, sigillum nostrum presentibus litteris duximus apponendum. Datum apud Autissiodorum, anno Domini millesimo ducentesimo quadragesimo quinto, die Dominica in festo S. Remigii, prima die mensis octobris.